ï»¿Anansi, Kunguru na Mamba

Wakati mmoja kulikuwa na kiangazi na njaa  kubwa. Hakuna aliyekuwa na chakula  isipokuwa Kunguru.  Kila asubuhi walikwenda mbali katikati ya  mto kwenye mkuyu uliokuwa na matunda  matamu. Kisha walirudi wakiwa wamebeba  makuyu hayo kuwaletea ndugu zao.  Alipoyaona matunda hayo, Buibui Anansi,  alidondokwa na mate. Je, angewezaje  kuyapata matunda hayo?  
Baada ya kufikiri kwa muda mrefu, alipata  wazo zuri. Alijipaka nta inayonata kwenye  sehemu yake ya nyuma. Kisha akachukua  kigae cha nyungu akaenda nyumbani kwa  Kunguru akasema, "Tafadhali, naomba  usadizi! Naomba kaa la moto. Jiko langu  limezimika."  Walipokuwa wakimchukulia kaa la moto  kutoka jikoni, Buibui Anansi alikalia kuyu  moja kubwa. Tunda hilo lilijinata kwenye  makalio yake. Aliwashukuru kunguru  akaenda haraka nyumbani kulifurahia tunda  hilo.  
Lakini, tunda moja halikumtosha. Alirudi  huko akafanya alivyofanya mara ya kwanza.  Aliporudi mara ya tatu, kunguru  walimwuliza. "Kwa nini unarudi hapa kila  mara kuomba kaa la moto?"  Buibui Anansi akajibu, "Kila ninapofika  nyumbani, kaa huwa limezimika." Kunguru  walimwambia, "Unatudanganya! Unatamani  chakula chetu." Buibui Anansi alijitetea, "Si  kweli." Akaanza kulia. Wakamhurumia  wakasema, "Beba kaa jingine. Asubuhi,  tutakuonyesha mkuyu wenye matunda."  
Asubuhi iliyofuata kila kunguru alimchangia  Anansi manyoya akapata mabawa. Akaruka  hadi kwenye mkuyu uliokuwa katikati ya mto.  Alipoona matunda yale matamu aliyataka  yote peke yake. Kila wakati kunguru  alipojaribu kuchuma tunda, Buibui Anansi  alisema, "Wacha, hilo ni langu! Mimi nililiona  kwanza!"  Halafu alichukua kila tunda na kuliweka  mfukoni kwake. Hatimaye, alichukua  matunda yote akawaacha kunguru bila  chochote.  
Kunguru waliyachukua manyoya yao. Buibui  Anansi aliachwa peke yake.  "Siwezi kuishi kwenye mti huu maisha yangu  yote," alijiambia. "Ni lazima niruke hewani  kama kunguru."  Akashusha pumzi, kisha akaruka, na mara,  chubwi! Akaanguka mtoni baina ya mamba  hatari.  
"Hapa tuna nyama tamu na nyororo."  Mamba mmoja alisema. "Hebu tuanze kula  mlo."  "Tafadhali, msiniue," Buibui Anansi akasema.  Kisha akaanza kulia. "Kwani hamjui mimi ni  mmoja wenu? Nilipotea wakati wa mababu  zenu na hakuna aliyeweza kunipata. Sasa  nyinyi ni ndugu zangu!"  Alilia machozi hadi mamba wakamwonea  huruma.  
Mamba mmoja mzee hakuamini, "Tutajua  kwamba wewe ni mmoja wetu ukinywa supu  ya matope kama sisi." Walimpatia kibuyu cha  maji machafu. "Bibi yangu alikuwa  akitengeza supu kama hii," Buibui Anansi  alisema.  Lakini, alichimba shimo ardhini akitumia  mguu wake wa nyuma, kisha akatoboa  shimo kwenye kibuyu kwa mguu wake wa  mbele. Alijifanya kwamba alikuwa akinywa  yale maji na kumbe yalikuwa yakimwagika.  "Tamu sana!" alisema huku akirudisha  kibuyu kitupu.  
"Sasa tumejua bila shaka kwamba wewe ni  mmoja wetu," mamba wakamwambia.  Walimruhusu Buibui Anansi kulala pamoja  nao usiku huo.  "Kesho asubuhi nitawaambia hadithi kuhusu  maisha yangu," Buibui Anansi aliwaambia  walipokuwa wakianza kulala.  
Siku iliyofuata, Buibui Anansi aliamka  asubuhi na mapema akamwamsha mamba  mmoja.  "Ningependa kwenda ili nimlete mke na  watoto wangu ili wanisaidie kuhadithia. Je,  utanisaidia niende kuwaleta kabla ya  wengine kuamka?" 
Mamba huyo hakufurahi kwa kuamshwa  mapema sana. "Tafadhali nisaidie! Wewe  unajua kuogelea haraka kuliko mimi,"  Buibbui Anansi akamwambia.  Mamba akakubali kumbeba Buibui Anansi  kwenye pua lake hadi ukingo wa mto. Buibui  Anansi aliposhuka kutoka kwenye pua la  mamba alisema, "Nitarudi hivi punde.  Tafadhali ningoje papo hapo!"  Kisha akatorokea kwenye nyasi kwa kasi.  
Tangu siku hiyo, mamba angali anamngoja  Buibui Anansi kwenye ukingo wa mto.  Pua na macho yake makubwa yanajitokeza  juu ya maji.  

You are free to download, copy, translate or adapt this story and use the illustrations as long as you attribute in the following way:  Anansi, Kunguru na Mamba  Author - Ghanaian folktale  Translation - Mutugi Kamundi  Illustration - Wiehan de Jager  Language - Kiswahili  Level - Read aloud  Â© African Storybook Initiative 2014  Creative Commons: Attribution 4.0  Source www.africanstorybook.org 

Question: Nani alilia machozi hadi mamba wakamwonea huruma
Answer: Buibui Anansi